Chiswick Bridge

Chiswick Bridge je oblúkový cestný most cez Temžu spájajúci Mortlake v londýnskej časti Richmond a Chiswick v londýnskej časti Hounslow. Most bol postavený na mieste bývalej kompy, ktorá tu existovala už od 17. storočia, ako súčasť cesty Great Chertsey Road (A316), podobne, ako aj neďaleký most Twickenham Bridge. Výstavba prebiehala v rokoch 1930 – 1933 a stála 208 284 libier. Otvorený bol Eduardom, Princom z Walesu 3. júla 1933, rovnako ako ďalšie dva londýnske mosty cez Temžu – Hampton Court Bridge a Twickenham Bridge. Most je železobetónový a obložený je vápencom z ostrova Portland. Architektom mosta bol Sir Herbert Baker a hlavným inžinierom Alfred Dryland. Celkovo má most 5 rozpätí, tri z nich preklenujú Temžu a bočné dve s dĺžkou 18,6 m preklenujú chodníky na jej brehoch. Hlavné rozpätie sa s dĺžkou 46 m stalo po dokončení najdlhším betónovým rozpätím na Temži. Ďalšie dve rozpätia na rieke majú dĺžku 38 m. Výška mosta nad hladinou Temže pri nízkom prílive je 12 m. Celková dĺžka mosta je 185 m a jeho šírka je 21 m, vozovka má šírku 12 m a zvyšok sú chodníky. Most je známy najmä vďaka tomu, že sa nachádza 110 m od miesta, ktoré označuje koniec veslárskych pretekov The Boat Race. Referencie Iné projekty Commons ponúka multimediálne súbory na tému Chiswick Bridge Externé odkazy Chiswick Bridge v databáze Structurae